Il-Professur Guido de Marco se jibqa’ mfakkar f’belt twelidu u fuq l-għatba ta’ bini li fih ħaddem il-professjoni tiegħu b’monument tal-bronż. Ikkummissjonat mill-Gvern, il-monument tqiegħed fuq barra tal-qorti u ser ikun inawgurat illejla. tvm.com.mt tkellem mal-artisti li ħadmu fuq dan il-proġett li spjegaw il-proċess biex xebbħu mar-realtà l-karattru tal-Professur de Marco. Fis-sigħat li għaddew, ħaddiema tal-Ministeru tat-Trasport u l-Infrastruttura poġġew f’postu l-monument tal-Professur Guido de Marco, fuq pedestall fin-naħa tal-lemin tad-daħla tal-Qorti fejn għal snin ipprattika bħala avukat u ħa isem fost l-aqwa fil-kamp kriminali. Il-monument, li jiżen 350 kilo u għoli seba’ piedi, inħadem mill-Kavallier Alfred Camilleri Cauchi u ibnu Aaron li qabel bdew ix-xogħol studjaw il-fattizzi tiegħu billi flew ritratti u filmati ta’ fażijiet differenti f’ħajtu. Aaron stqarr li riedu juru lil Guido de Marco bħala l-bniedem li dejjem kien qrib in-nies u għalhekk il-pedestall li fuqu tpoġġa mhuwiex għoli.  Fisser li l-faċċata tal-pedestall hi mżerżqa biex turi li l-Professur De Marco tela’ tarġa tarġa l-iskaluni fil-karriera tiegħu li wassluh għall-ogħla kariga: dik ta’ Kap tal-Istat. Il-Kavallier Camilleri Cauchi spjega li mill-ewwel abbozz għall-monument finali kien hemm xi bidliet frott taħditiet li l-artisti kellhom ma’ mart u wlied Guido de Marco. Huwa qal li l-monument juri lill-Professur Demarco għall-ħabta ta’ meta nħatar bħala s-sitt President ta’ Malta, fl-1999. F’idejh ix-xellugija jidher iżomm l-awtobijografija tiegħu: “il-Politika tal-Persważjoni”. Fil-bottega tal-familja Camilleri Cauchi diġà beda x-xogħol fuq monument ieħor ikkummisjonat mill-istat: dak li se jfakkar lill-eks-President Ċensu Tabone.